钦定古今图书集成/明伦汇编/氏族典/第127卷 > 陈玉
## 钦定古今图书集成/明伦汇编/氏族典/第127卷 > 陈玉

按《沂州志》：“玉，字德卿，沂州人。生而颖敏，幼孤，事母以
孝闻。长博涉经史，攻声律，为人廉介恭谨。登弘治癸
丑进士，改庶吉士，授监察御史。清正敢言，督学畿内，
重行检正文体。擢浙江按察副使。丁母忧，起复福建，
皆督学政，累官都御史。勋著边陲，功施社稷。时逆瑾
擅权，威震中外，人争首鼠，玉独秉正不阿。宁藩谋逆”，
大臣多受馈遗，为所结纳；玉贰本兵，一切谢绝之。迨
掌宪留都，纪纲振肃，寮采耸瞻，朝廷赖以舒南顾虑。
再疏辞荣，特赐手敕褒美，乘传还乡。